
„Te magad légy a változás, amit látni szeretnél a világban”
Mahatma Gandhi
Intézményem rövid bemutatása
Intézményünk 1948 óta foglalkozik a sajátos nevelési igényű (enyhe, középsúlyos értelmi fogyatékos, súlyosan – halmozottan fogyatékos, autista, beszédfogyatékos) gyermekek, tanulók pedagógiai, gyógypedagógiai ellátásával, akik óvodától a szakiskolai képzés befejezéséig kapják meg a fejlődésükhöz szükséges fejlesztést, oktatást.
2003-tól módszertani központként is működik, melynek keretében pedagógiai szakszolgálati tevékenységet, utazó gyógypedagógiai ellátást biztosít a város, a kistérség, pedagógiai szakmai szolgáltatást a régió számára.
Az utazó szakemberhálózatunk fejlesztő szakemberekkel, gyógypedagógusokkal, terapeutákkal, pszichológusokkal látja el városi, járási szinten az integráltan nevelt, oktatott gyermekek fejlesztését.
Azoknak a tanulóinknak, akiknek gyógypedagógiai nevelésük-oktatásuk nem megoldható a lakóhelyükön, kollégiumi ellátást is biztosítunk.
Az intézményünk, mint forrásközpont, fejlesztő, tanácsadó, szakmódszertani központ működik. Kapcsolatot tart a szülőkkel, pedagógusokkal, az integrációban résztvevő szakemberekkel, speciális szakemberekkel, társadalmi intézményekkel, civil szervezetekkel. Tudásközpont, szakmai műhely, Bázisintézmény, Minősített Tehetséggondozó Műhely, Kiválóra Akkreditált Tehetségpont, Referenciaintézmény, Örökös ökoiskola, Mentoráló Intézmény.

Örökös ökoiskola, környezettudatosságra nevelés
Örökös ökoiskolaként fontos számunkra, hogy tanulóink megismerjék a környezet és az emberi tevékenység kapcsolatát, megértsék az egészséges és környezettudatos életmód jelentőségét. 
Már óvodás korban elkezdjük a gyerekek és rajtuk keresztül a családok szemléletformálását. Így közösen tanulhatják meg, hogyan csökkenthetik ökológiai lábnyomukat, például a hulladék csökkentésével, energiahatékony technológiák használatával.
A fenntarthatóságra a tanórákon, szabadidős foglalkozásokon és a mindennapi tevékenységeink során is kiemelt figyelmet fordítunk.
Céljaink:
· Megértetni a fogyasztás és környezeti erőforrások kapcsolatát, a fenntartható fogyasztás elvét
· Egészséges életmód megőrzését célzó programok megvalósítása
· Témanapok, témahetek szervezése a fenntarthatóság témakörében
· Környezettudatos gondolkodás, életmód kialakítása együttműködve a szülőkkel, városi önkormányzattal, civil szervezetekkel
· Jeles napokról való megemlékezés a növények-és állatok témakörében
· Energia-és víztakarékosság intézményi szinten „Energiakommandó” működtetése
· Természetes anyagok felhasználása tanítási órákon és dekorációkhoz
· Kézműves tevékenységek újrahasznosított alapanyagokból, kiállítások, versenyek szervezése
· Tudatos fogyasztói magatartás kialakítása
· Szemétgyűjtés az iskola környékén, szelektív hulladékgyűjtés osztályszinten
· Ökofaliújság készítése a jeles napokhoz kapcsolódóan
Minden évben aktívan részt veszünk a „TeSzedd!” országos szemétgyűjtési akcióban és számos szemléletformáló programot valósítunk meg a szülők és civil szervezetek bevonásával.
Iskolakert, fenntartható fejlődés 
Iskolakertünk indítását egy nyertes pályázat tette lehetővé az Országos Iskolakert-fejlesztési Program, Iskolakert Alapozó Alprogram keretében 2019-ben a szükséges eszközök biztosításával és szakmai segítségnyújtással. 
Éppen csak elkezdtük a munkát, megterveztük a kertünket, kijelöltük a területét, amikor a Covid miatt az otthonainkba kényszerültünk és nem mehettünk be az iskolába.
Az online tanítás kapcsán először nagyon tanácstalanok voltunk, nem tudtuk, hogyan valósítjuk meg a pályázati feltételeket. Első lépésként versenyt hirdettünk, nevet kerestünk a kertünknek: a többség a PalánTanoda elnevezésre szavazott, majd logót terveztünk hozzá.
Az iskolakerthálózatnak köszönhetően ebben az időben sok segítséget, online is megvalósítható ötletet kaptunk, így motiválhattuk a gyerekeket és otthoni kertészkedésbe, palántanevelésbe fogtunk. Ültető edényként itt is újrahasznosított anyagokat használtunk. Tavasszal aztán, mikor újra találkozhattunk az otthon nevelt növényeket ültettük el  az iskolakertbe. A közösen végzett munka számos területen fejlesztette a tanulókat és elősegítette a közösségépítést is.
 A kertünk fokozatosan nő, fejlődik, növényállományunk és a résztvevők köre is bővül a szülőknek, kollégáknak és külső partnerek adományainak köszönhetően. 
Biokertet működtetünk, minden szükséges elemet újrahasznosított anyagból saját kezűleg készítünk el. (Ágyásjelölők, szegélyek, padok, asztalok, magaságyások, karók, mezítlábas ösvény kerete). 
Törekszünk arra, hogy a praktikus és az alapvető kertészeti ismeretek mellett, a fenntarthatóságra, környezettudatos életmódra nevelés kiterjedjen a szelektív hulladékgyűjtésre, komposztálásra, esővíz hasznosítására. Ennek eredményeként tanulóink korán megtanulják, hogyan kell takarékosan bánni a természeti erőforrásokkal. 
A kertben végzett tevékenységeink terápiás, rekreációs hatása kiemelkedő. A szabad levegőn végzett munka csökkenti a stresszt, fejleszti a figyelmet, problémamegoldó képességet, javítja a tanulók mentális és érzelmi állapotát. Gyógypedagógusként nagy figyelmet fordítunk a szenzoros fejlesztésre: mezítlábas illatösvényt alakítottunk ki, amely lehetőséget biztosít gyermekeinknek arra, hogy a különböző talajtípusokat és növényi illatokat érzékelve fejlődjön érzékelésük és a testtudatuk. 
A kert egy olyan szabadtéri tanterem, ahol a tanulók biztonságban dolgozhatnak, megtanulnak együttműködni, kezelni a konfliktusokat, kitartóbbá, felelősségteljesebbé válhatnak. 
Az iskolakerti tevékenységeinket kiválóan adaptáltuk a mindennapi pedagógiai munkánkba is, mivel számos fejlesztési lehetőséget rejt magában. A növények gondozása mellett, egyre gyakrabban szervezünk szabadtéri tanórákat, tematikus foglalkozásokat, témanapokat, kézműves programokat.
Készségfejlesztő Iskolánkban bevezettük a Palántanevelő gyakorlati modult. A sérült fiatalokkal, szülőkkel és kollégákkal közösen magot mentünk, palántát nevelünk, esővizet gyűjtünk az öntözéshez, komposztálunk és természetes növényi levekkel permetezünk. 
Ezekkel a tevékenységekkel a tanulók megtapasztalják a fenntartható gazdálkodás alapelveit, tudatosabban viszonyulnak a természeti erőforrásokhoz.
Az iskolakertekben végzett munkák lehetőséget nyújtanak a kerti szerszámok megismerésére, kipróbálására, alapvető kerti munkák, technikák elsajátítására. Az új ismereteket gyakorlati tevékenységeken keresztül tanulják meg a tanulók. A munkák során megtapasztalhatják a növénytermesztést, önellátást, fenntartható élelmiszertermelést, fejlődik problémamegoldó képességük, önértékelésük. Az iskolakerti növényekből betakarítás után: teát, illatzsákot, szörpöt, lekvárt, fűszerolajat, dekorációs elemeket készítünk. Az alkotóprogram lehetőséget teremt a tanulóknak a kreatív önkifejezésre, a kézműves tevékenységek felfedezésére.
Az évek múlásával az iskolakert pedagógiai és közösségi szempontból is egyre fontosabb szerepet tölt be az életünkben. Létrehoztunk egy kertészeti munkacsoportot, akikkel azon dolgozunk, hogy a kert olyan színtere legyen a tanulásnak, amely hozzájárul a fejlődéshez az önállóság erősítéséhez, a közösségépítéshez.
Rengeteg tervünk van, idén kialakítunk egy óvodakertet és egy védett kertet a súlyosan-halmozottan sérült tanulóink számára. Növeljük a gyógy-és fűszernövényeink állományát.
Elkezdjük az őshonos magyar vadvirágok telepítését, a madár és rovarbarát környezet bővítését. Így a gyerekek különböző gyakorlati tevékenységek és előadások segítségével megismerkedhetnek a természetes ökoszisztémákkal, a beporzók szerepével, a környezetvédelem fontosságával.
Büszkék vagyunk arra, hogy az iskolakertünk a növények nevelésén túl támogatja az élménypedagógiai eszköztárunkat, a tanulást, az önbizalom növekedését, az elfogadó, nyitott egymást segítő közösség kialakítását.






Életképek a kertből és azon túl

Előfordulhat, hogy a mesterséges intelligencia által létrehozott tartalom helytelen.]

